«Bodø ligger i salgstoppen på anale leketøy», skriver Kondomeriet i en ny kampanje.

På plakaten som pryder flere av byens busskur, blir Bodøs byvåpen brukt på småfrekt vis.

Dessverre for erotikkjeden: litt for frekt. Det er nemlig ulovlig.

– Det er strengt forbudt å bruke et byåpen i kommersiell virksomhet, sier Tord Berthinussen, kommunikasjonssjef i Bodø kommune.

– Det gjelder uansett om det er Kondomeriet eller noen andre, sier han.

Tas ned på mandag

Bodø Nu omtalte saken først.

På Bodøs byvåpen pryder vanligvis midnattssolen. På Kondomeriets plakat var solen endret litt på for å passe budskapet.

SOL: Slik ser egentlig byvåpenet ut. Foto: Billy Jacobsen / NRK, 2009

– Det er ikke noen tvil om at det er byvåpenet i Bodø som er brukt eller har vært inspirasjonen, sier Berthinussen.

– Det er akkurat samme regler som for riksløven. Det er kjempestrengt, sier han.

Bodø kommune ba derfor Kondomeriet om å fjerne plakatene. Til kommunen svarer kjeden:

Det er synd at du oppfatter reklamen vår som misbruk av kommunens byvåpen. Det har ikke vært intensjonen, og vi beklager dette. Plakaten tas ned førstkommende mandag. Marthe Sørflaten, SoMe- og presseansvarlig i Kondomeriet

Plakaten ble satt opp mandag 27. mai, og skulle uansett tas ned mandag, ifølge Kondomeriets presseansvarlige, Marthe Sørflaten.

– Ikke humor

Til Bodø Nu skriver Sørflaten at plakaten var en av flere lokale kampanjer.

– I kampanjen nasjonalt tuller vi med flere kjente elementer fra lokalhistorikk og kultur, skriver hun.

FEIRER: – Denne kampanjen er en av mange lokale budskap tatt ut av vår salgsstatistikk, skriver Marthe Sørflaten, SoMe- og presseansvarlig i Kondomeriet. Foto: Kondomeriet

Kondomeriet feirer 30 år «på innsiden av det norske folk», som det står i kampanjen. Sørflaten sier de hadde håpet kommunen hadde humor.

– Kampanjen er godt mottatt, og vi får stadig vekk tilsendt bilder fra folk over hele landet som synes kampanjen er morsom, skriver hun i e-posten til avisen.

For Berthinussen og Bodø kommune er saken enkel.

– Hun kan snakke så mye om humor som hun vil. Dette har med regler og kommunevåpen å gjøre, sier han.